
Hvad den svenske 
regering bør gøre 
for ufo-forskningen? 


Af Ole Henningsen 

Det svenske dagblad Aftonbladet har i forgangne uge haft en afstemning 
bl andt læsere af de n elek troniske udgave af bladet. 

Her kunne læserne stemme om, hvem de helst vil 
tY FHU have til at skrive en artikel i bladet om et bestemt 


emne. 

Anna Hedborg, der er generaldirektør på Skatteverket kunne skrive om emnet: 
Derfor vil jeg ikke stemme for Skandia-Ramqvist. 

Lottie Knutson, der er informationsdirektør for rejsebureauet Fritidsresor kunne 
skrive om emnet: Det sted vil jeg IKKE rejse til. 

Og endelig kunne Clas Svahn, der er formand for vor søsterorganisation, UFO- 
Sverige, skrive om emnet: Hvad regeringen bør gøre for ufo-forskningen. 

Det foreløbige resultat af afstemningen blandt læserne af den elektroniske 
udgave af Aftenposten ser således ud: 

Anna Hedborg 21.2 % I 


Lottie Knutson 30.0 % 


Clas Svahn 48.8 % 

Afstemningen startede den 
20. april og først på ugen så 
resultatet ud som ovenfor - 
altså meget overbevisende i 
favør af Clas Svahn. 

De i alt 5.455 stemmer blev 
dog lidt mere jævnbyrdigt 
fordelt, da afstemningen var 
overstået forleden dag, hvor 
Clas Svahn fik i alt 2.292 
stemmer svarende til 
42,1% af de afgivne 
stemmer. 

Vi vil naturligvis holde ufo- 
mails læsere orienteret om 
Clas Svahns spændende syn 
på, hvad han mener, den 
svenske regering bør gøre 
for ufo-forskningen. 

Formanden for UFO-Sverige Clas Svahn. 



Satellit op fra 
Rådhuspladsen 

Af Ole Hermingsen 

På Rådhuspladsen i København opsendes satellitten SpaceLab flere gange i 200 
meters højde ved hjælp af to vejrballoner. 

Det sker på Forskningens Døgn den 12. maj, hvor DTU-satellitten SpaceLab 
bliver sendt op første gang kl. 16.00. 

Publikum kan sammen med syv studerende fra DTU følge med på storskærm, 
når SpaceLab leverer data om satellittens position, atmosfærisk tryk, 
temperatur, vindstyrke og hastighed og sender billeder fra Københavns 
centrum. 

De syv studerende har udviklet og bygget satellitten SpaceLab specielt til 
Forskningens Døgn. Instrumenterne i SpaceLab er eksemplarer af instrumenter 
fra virkelige internationale satellitter, som de studerende har udviklet under 
deres uddannelse ved DTU. 

I kontrolcenteret på jorden fortæller de studerende om teknologien bag de 
videnskabelige instrumenter ombord på SpaceLab og om de ingeniørmæssige 
udfordringer i dette rumfartsprojekt. Projektet er et eksempel på et virkeligt 
projekt - men i lille skala. 

Samtidig er dette projekt kun et enkelt eksempel på de mange aktiviteter 
landet over, der løber af stabelen den 12. maj 2005. Ved et væld af 
arrangementer, får alle lov til at komme i nærkontakt med forskere og deres 
spændende forskningsprojekter. 








Forskning har stor betydning i vores dagligdag - det vi spiser, de ting vi 
omgiver os med, og den måde vores samfund fungerer på. Men ikke alle 
kender til de mange sjove historier fra forskningens verden, og derfor er 
Forskningens Døgn et nyt initiativ, som bringer forskningen ud i dagligdagen. 

På hjemmesiden http://www.forskningensdoegn.dk/ kan du se, hvilke 
arrangementer du kan deltage i på Forskningens Døgn. Og du kan få en 
forsmag på de mange spændende oplevelser i de forskellige artikler om 
forskning, forskerportrætter m.m. 


Jens Martin Knudsen 
æret i rummet 

Af Ole Hermingsen 

En af de mange 
asteroider i bæltet 
mellem planeterne 
Mars og Jupiter er 
blevet opkaldt efter 
Jens Martin 

Knudsen. 

Danmarks kendte 
Mars-mand, der 
viede en stor del af 
sin karriere til 
udforskningen af 
Mars, døde den 17. 
februar i år. 

Asteroide nummer 
5427, har netop fået 
navnet Jensmartin 
på foranledning af 
astrofysiker Kristian 
Pedersen fra Niels 
Bohr Instituttet, 
Jens Martin Knudsen ved foredrag i Stormarkskirken, fortæller ° Rikke 
Nakskov, 5. oktober 2004. Flartung på 

Foto: Ole Henningsen WWW.mmmet.dk 

Asteroide 5427 blev opdaget af observatør Poul B. Jensen allerede den 13. maj 
1986 på Københavns Universitets observatorium i Brorfelde. 

I dag er der observeret omkring 100.000 asteroider i asteroidebæltet, men 
astronomerne mener, at der er flere millioner af dem. 

De største er næsten 1.000 kilometer i diameter, mens de mindste ikke er 
større end sandkorn. 

- Vi gætter på, at 5427 Jensmartin er omkring 10 kilometer i diameter. Fordi vi 
ikke ved , hvilken form og overflade asteroiden har , bliver det kun et gæt. Det 
kræver længerevarende observationer at bestemme asteroidens præcise 
størrelse, forklarer Kristian Pedersen. 







5427 Jensmartin 



Earth Distance: 1.258 AU 
Sun Distance : 1.803 AU 


May 4. 2005 


Således tager banen sig ud for asteroiden 5427 Jensmartin. 

Foto: NASA 


Yderligere oplysninger om asteoridens bane kan ses på denne adresse: 
http://ssd .jpl.nasa.gov/sbdb. cgi?sstr=jensmartin;orb=l 

For at navngive en asteroide skal man henvende sig til Den Internationale 
Astronomiske Union, der skal sige god for, at asteroiden er nyopdaget, og at 
navnet ikke er kommercielt eller anstødeligt på noget sprog. Det er det, 
Kristian Pedersen har gjort for at ære hele Danmarks Mars-mand. 

Udover Jens Martin Knudsen har også DR's videnskabsprogram Viden Om og 
observatorierne Stjerneborg på Hven og Rundetaarn i København fået opkaldt 
asteroider efter sig. 


H.C. Andersen og Vagn F. Buchwald - også på himlen 

Det er ikke første gang, at asteroider har fået danske navne. En af dem hedder 
fx Holbæk efter byen i nærheden af observatoriet i Brorfelde. 

Den 20. juni 1996 navngav russiske astronomer en lille planet - eller asteroide 
- efter vor verdensberømte eventyrdigter H. C. Andersen, som vi i år fejrer 
200-året for. Denne asteroide blev første gang iagttaget den 2. maj 1976 og 
fik nummeret 2476. Den fremtidige betegnelse for himmellegemet blev 
herefter 1976JF2 = (2476) Andersen. 

En anden af småplaneterne er opkaldt efter en af verdens førende eksperter i 
jernmeteoritter, civilingeniør Vagn F. Buchwald. Den kendte meteoritforsker 
fandt efter en intensiv eftersøgning den 31. juli 1963 den 20 tons store 
jernmeteorit »Agpalilik« ved Cape York i Grønland. 
Besøgende kan beundre den berømte meteorit i gården hos Geologisk Museum 
i København. 





De resterende ca. 15 tons af jern meteoritten Agpalilik 
ved Geologisk Museum i København. 

Foto: Ole Henningsen 


Vejrballonerne falder ned 

igen 

Af Ole Henningsen 

Det er højsæson for nedfaldne vejrballoner. 

Redaktør Peter Foersom beretter i en artikel i Lolland-Falsters Folketidende den 
15. april 2005 om ikke mindre end tre nedfald af vejrballoner indenfor en uge 
på Sydsjælland, Sydfalster og ved Radsted på Midtlolland, hvor Gunvor 
Østberg fandt resterne af en vejrballon hængende over sin havedør tirsdag den 
12. april. 

Den vejrballon, som faldt ned hos Gunvor Østberg er fra Tyskland, og lader sig 
let identificere. »Wettersonde« står der, og med vinden fra sydlig retning ligger 
det lige for, at tyske vejrballoner sagtens kan falde ned i det sydlige Danmark. 
De tyske vejrsonder er desuden udstyret med en sølvfarvet radarreflektor, idet 
deres bane undervejs stadig følges via radar. Dette er man for længst holdt op 
med i Danmark. 

Der er i årenes løb kommet adskillige meldinger om denne slags vejrsonder - 
også til SUFOIs lokale repræsentant, som har kigget på flere af slagsen for at 
tilfredsstille nygerrigheden både hos sig selv men ikke mindst hos finderne af 
de mystiske nedfaldne rester. 




Gunvor Østberg med den nedfaldne verjsonde. 


Til venstre ses resterne af den hvide latexballon og den røde faldskærm, der 
har bragt tingene ned gennem atmosfæren i forholdsvis god behold. Til højre 
ses foroven den sølvfarvede radarreflektor og forneden den hvide 
styroporkasse, der indeholder måleinstrumenter, batterier og radiosender. 

Foto: Peter Foersom 



Den åbnede hvide styroporkasse ses at indeholde måleinstrumenter, batterier 
og radiosender. 

Foto: Peter Foersom 

Vejrsonder af den type, der blev fundet af Gunvor Østberg koster 700 kr. på 
grund af den elektronik m.v., den er udstyret med. For visse sonders 
vedkommende er de udstyret med navn og adresse på det opsendende 
institut, så man kan sende sonden retur - dog med posten! - og modtage en 
mindre dusør. 

Den oppustede hvide latexballon er 1,5 meter i diameter, når den opsendes. 
Den stiger derefter til en højde af 30-35 kilometer, inden ballonen 
almindeligvis springer, og faldskærmen bringer måleinstrumenterne ned igen i 
nogenlunde god behold. 

På vej op registreres eksempelvis temperatur, luftfugtighed og vindretninger. 
Signalerne sendes via radio til modtagestationer på jorden, og materialet 
indgår i de mange andre former for målinger, der til sidst ender op i de hele 
tiden ajourførte vejrudsigter. 

800 op hvert døgn 

Iflg. DMIs oplysninger opsendes der hvert døgn 800 vejrballoner verden over, 
herunder 9 fra Danmark, så det er ikke mærkeligt, at der også findes en hel 
del af disse balloner på dansk jord. 

ICAO radiosondestationen ved Aasiaat (Egedesminde) på Vestgrønland 
opsendte den 29. april 2004 sin vejrballon eller radiosonde no. 40.000 siden 
starten i 1948. 





I anledning af jubilæet fortalte DMI's Observationschef Erik Bødtker, at i de 56 
år stationen har fungeret, er det meget, meget få af opsendelserne, der er 
aflyst eller mislykket - på trods af det temperamentsfulde grønlandske vejr, 
der nogle gange gør det særdeles vanskeligt at håndtere den store ballon. 

Sekunder før radiosonde no. 40.000 
stiger til vejrs fra Aasiaat. 
Ballonskipper er Elmar Absalonsen og 
ved hans side står Inge Marie Rosing. 
Vejret er udmærket for breddegraden 
og årstiden - 3 m/s fra øst og +0,2°C. 
Radiosondestationen i Asiat drives af 
Tele Greenland for DMI og den 
internationale luftfartsorganisation 
| IC AO. 

Hl Foto Poul-Erik Nissen. 




ISS ses igen på 
aftenhimlen 

Af Ole Hermingsen 

Nedenfor ses, hvornår Den internationale Rumstation, ISS, næste gang kan 
ses fra danske breddegrader. 

Der er angivet dato, verdenshjørne og højde i grader over horisonten for 
rumstationens tilsynekomst, hvor højt den bevæger sig op på himlen, og hvor 
den igen forsvinder. 

Den vil på disse omtrentlige tidspunkter kunne ses som en stor klar stjerne, 
der bevæger sig fra en vestlig retning mod øst hen over den sydlige himmel. 

Flere oplysninger om Den internationale Rumstation, ISS, kan ses på denne 
adresse: http://spaceflight.nasa.gov/ 


Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, så 
send denne ufo-mail videre til din familie, dine venner og bekendte. 

Så har de også muligheden for at modtage ufo-mail gratis og uforpligtende, 
når der sker noget nyt: Danske og udenlandske observationer eller fotografier, 
aktuelle himmelfænomener og spændende tilbud på ufo-materialer. 




























